kardosdrur/scandi-wiki huggingface dataset:
Julius Hartmann

Julius Frederik Georg Poul Hartmann (født 11. november 1881, Holeby - død 6. november 1951) var en dansk fysiker. 

Hartmann blev student i 1900, aflagde magisterkonferens i 1906 og blev Dr.techn. i 1918 (som den første danske indehaver af denne grad). Han blev assistent ved Københavns Universitets fysiske laboratorium i 1903, docent samme sted i 1914 og forstander for det andet fysiske laboratorium ved Polyteknisk Læreanstalt i 1922 og professor i teknisk fysik her 1929. Han var medlem af Akademiet for de Tekniske Videnskaber fra 1937.

Hartmann kom tidligt ind på arbejdet med kviksølvstråler, som dels resulterede i konstruktion af en række elektrotekniske apparater (blandt andet omskifter og ensretter), hvis bagvedliggende teori lå bag ved hans doktorafhandlingen, og hvis fortsatte anvendelse blev brugt af de danske elværker og dels i flere videnskabelige artikler om væske- og gasstråler. Han lagde grunden til magnethydrodynamiken, som langt senere fik afgørende betydning for plasmafysik. 

Hartmann intresserede sig for måle- og regneteknikker, og udførte betydeligt arbejde for at disse fag blev anerkendt i danske tekniske kredse. Hans egne bidrag til emnernes udvikling, Maaleteknik (1914), blev dog ikke det store gennembrud.

Referencer

Eksterne henvisninger 
 

Fysikere fra Danmark
Ansatte ved Københavns Universitet
Professorer fra Danmarks Tekniske Universitet
Personer i Kraks Blå Bog (afdøde)
Danskere i 1800-tallet
Danskere i 1900-tallet
Beltane

Beltane eller beltaine er et angliseret navn for den gæliske majdag-festival. Den afholdes den 1. maj eller halvvejs mellem forårsjævndøgn og sommersolhverv. Den har været afholdt i Irland, i Skotland og på Isle of Man. På irsk er navnet på festivalen Lá Bealtaine, på skotsk gælisk Là Bealltainn og på manx gælisk Laa Boaltinn/Boaldyn. Det er en af de fire gæliske helligdage som Samhain, Imbolc og Lughnasadh og minder om den walisiske Calan Mai.

Beltane nævnes i den tidligste irske litteratur og associeres med vigtige begivenheder i irsk mytologi. Den markerer begyndelsen af sommeren og var det tidspunkt, hvor kvæget blev drevet ud på sommergræsning. Der blev udført ritualerer for at beskytte husdyrene, kornet og menneskene. Der blev afbrændt særlige bål, og deres flammer, røg og aske blev tilskrevet beskyttende kræfter. Disse sammenkomster blev en fest, og der blev spist og drukket ved aos sí.

I midten af 1900-tallet ophørte fejringen af beltane, men visse elementer blev kulturelle arrangementer nogle steder. Siden slutningen af 1900-tallet har bl.a. wicca'er opfattet beltane som en religiøs helligdag.

Referencer 

Gælere
Kultur i Skotland
Kultur i Irland
Højtider
Jan Friis-Mikkelsen

Jan Friis-Mikkelsen (født 26. februar 1963) er en dansk kok, konditorbager og smagsdommer. Jan optrådte første gang på TV sammen med Claus Meyer i DR1s madprogram Meyers Køkken i 1990'erne. Fra 2012 til 2016 var han dommer i DR1s Den store bagedyst sæson 1-5 sammen med Mette Blomsterberg.

Jan Friis-Mikkelsen er uddannet i Frankrig. Han ejer og driver Restaurant Tinggården i Asserbo mellem Frederiksværk og Ramløse i Nordsjælland, som åbnede i 1987. Restauranten ligger i en firelænget gård fra 1702. Maden er fransk inspireret og laves fra bunden med fokus på råvarernes kvalitet og oprindelse.

Jan Friis-Mikkelsen udvidede i sommeren 2018 sin restaurant med en kombineret landhandel og café, som har samme fokus på råvarer som restauranten og samtidig et element af formidling ved hjælp af et åbent køkken. Landhandlen er støttet med 400.000 kr. af EUs LAG-midler ("Local action group") til udvikling af landdistrikter.

Jan Friis-Mikkelsen er grundlægger og medejer af Frederiksdal Kirsebærvin, som dyrker og eksperimenterer med kirsebær på Frederiksdal Gods ved Harpelunde på Lolland.

Referencer 

Konditorer fra Danmark
Kokke fra Danmark
Tv-værter fra Danmark
Declan Donnelly

Declan Joseph Oliver Donnelly (født 25. september 1975 i Newcastle upon Tyne) er en engelsk tv-vært, producent og skuespiller. Han er mest kendt for at være vært på Britain's Got Talent siden 2007.

Referencer

Eksterne henvisninger 
 

Tv-værter fra Storbritannien
Skuespillere fra England
Personer fra Newcastle upon Tyne
Øynefjorden

Øynefjorden er en del af Hardangerfjorden på vestsiden af Varaldsøy i Kvinnherad kommune, Vestland fylke i Norge. Fjorden er den vestlige fortsættelse af Kvinnheradsfjorden og har indløb mellem Gjermundshamn og Skjelnesodden på Varaldsøy i syd. Derfra strækker fjorden sig 11,5 kilometer mod nord til Mundheim i Kvam kommune.

Fra Gjermundshamn går der færge over til landsbyen Varaldsøy. Vest for Skjelnesodden ligger Sildafjorden som går på syd og østsiden af Varaldsøy. På nordsiden af Varaldsøy går Bondesund mod øst  til Hissfjorden som går videre mod nordøst.

Kilder og henvisninger 

Fjorde i Vestland
Kvinnherad
Kvam
Sildafjorden

Sildafjorden er en del af Hardangerfjorden i Kvinnherad kommune  Vestland fylke i Norge. Den går  på syd- og østsiden af Varaldsøy. Den er den østlige fortsættelse af Kvinnheradsfjorden i sydvest og fortsætter som Hissfjorden på nordsiden af Varaldsøy. Sildafjorden har en sidefjord, Maurangsfjorden, som strækker sig mod øst til Mauranger. Fjorden har indløb i syd  mellem Skjelnesodden på Varaldsøya i nordvest og Lyngstranda i sydøst.Derfra går fjorden 15 kilometer omkring det halve Varaldsøy. Ind til bunden af Maurangsfjorden er der 21 kilometer.

Lige øst for Varaldsøy ligger den lille ø Sild, som fjorden er opkaldt efter. Mellem Sild og Varaldsøy ligger Sildasundet og øst for Sild ligger indløbet til Maurangsfjorden. Ænes er en bygd som ligger på sydsiden af indløbet til Maurangsfjorden og er den største bebyggelse ved Sildafjorden.

Kilder og henvisninger

Fjorde i Vestland
Kvinnherad
Varaldsøy

Varaldsøy er den største ø i Hardangerfjorden med et arealpå 45,4 km², og hører til Kvinnherad kommune i Vestland fylke i Norge.
 
Fra 1837 var Varaldsøy del af Strandebarm formandskabsdistrikt.

De fleste indbyggere lever på sydenden af øen i landsbyen Varaldsøy, hvor Varaldsøy kirke ligger. Det 600 meter høje Øyefjellet er øens højeste punkt.

Øen er et af de få steder på Vestlandet, hvor der vokser blå anemoner. Den norske statsminister Erna Solbergs søster, direktør Marit Solberg i Marine Harvest, har en hytte her, hvor statsministeren tilbringer dele af sommerferien. Der er omkring 180 fastboende.

Historie 
Der var minedrift i anden halvdel af 1800-tallet, i mellemkrigstiden og i 1950'erne, da der blev hentet svovlkis ud. Der er også fundet guld, men ingen drivværdig forekomst. Thomas Ball Barratt var søn af den første minedirektør på Varaldsøy, ven af Edvard Grieg og vistnok den første nordmand, der talte i tunger. Det skete i USA i 1906. I Oslo etablerede han Europas første pinsemenighed.

1. januar 1902 blev Varaldsøy udskilt som selvstændig kommune med 1.661 indbyggere.

1. januar 1965 blev det meste af Varaldsøy med 511 indbyggere slået sammen med Fjelberg og Kvinnherad kommuner, samt et område nord for Skånevikfjorden/Åkrafjorden i Skånevik kommune til den nye Kvinnherad kommune.

En del af Mundheim kreds i Varaldsøy med 300 indbyggere blev samtidig slået sammen med dele af Jondal, Kvam og Strandebarm kommuner til den nye Kvam kommune.

Fylkesvej 126 går fra færgekajen til Gjuvsland. Øen har færgeforbindelse til Årsnes i syd og Gjermundshamn i vest.

Vers om øen 
Jeg ved mig så fager og fredsæl en ø.
som ligger og smiler som drømmende mø.
Og fjorden sig lægger så lindt ind ved barmen
og nynner og synger med hende i armen.

Noter

Eksterne lænker 
 Varaldsøy på norgeskart.no

Tidligere kommuner i Hordaland
Øer i Vestland
Kvinnherad
Per Pinstrup-Andersen

Per Pinstrup-Andersen (født 7. april 1939 i Bislev i Himmerland) er en dansk landbrugsøkonom og forsker indenfor fødevareforsyning. Han er nu professor emeritus ved Cornell University. Han er en verdenskendt kapacitet indenfor fødevarepolitik og globale ernæringsspørgsmål.

Levnedsløb 

Per Pinstrup-Andersen blev født og voksede op på en gård nær Nibe i Himmerland. Han gik ud af skolen efter syvende klasse, arbejdede som landbrugsmedhjælper og kontrolassistent i nogle år og var indkaldt til militæret. Efter et ni måneders forberedelseskursus på Lundbæk Landbrugsskole blev han optaget på på den daværende Kongelige Veterinær- og Landbohøjskoles agronomkursus på Frederiksberg og blev agronom (cand.agro.) i 1965. Han fortsatte siden sine studier i USA, hvor han tog sin Ph.D-grad i 1969 ved Oklahoma State University.

Siden har han haft en lang international karriere som forsker og embedsmand. I de seneste år inden han gik på pension i 2013, var han professor ved Cornell University med titlerne "Howard Edward Babcock Professor of Food, Nutrition and Public Policy" og "J. Thomas Clark Professor of Entrepreneurship". Fra 1992 til 2002 var Pinstrup-Andersen generaldirektør for forskningsinstitutionen International Food Policy Research Institute i Washington, D.C. Han har også været tilknyttet Landbohøjskolen (fra 2007 Københavns Universitet), i 1977-80 som lektor og i 2003-10 som professor i udviklingsøkonomi.

Forfatterskab 

Per Pinstrup-Andersen har skrevet over 300 bøger, artikler og papirer. Hans bog fra 2001 ”Seed of Contention” er blevet offentliggjort på fem sprog. På dansk findes bogen "Fattigdom og sult: Problemer som kan og bør løses nu" fra 2006.

Hædersbevisninger 

Pinstrup-Andersen modtog i 2001 den internationale World Food Prize for personligt at have påbegyndt den forskningsindsats, som bevirkede, at adskillige lande ændrede deres fødevare-støtteprogrammer og dermed dramatisk forøgede mængden af fødevarer, som var tilgængelige for de fattigste indbyggere. Forskningen, som Pinstrup-Andersen tog initiativ til, skabte grundlaget for "Food For Education"-programmer, hvor familier fik uddelt mad for at holde deres børn i skolen.

I 2002 modtog han Rosenkjærprisen. I 2008 blev han æresalumne ved Københavns Universitet.

Kilder

Eksterne henvisninger 

 Han ville gerne mætte alle munde - portrætartikel af Per Pinstrup-Andersen i Kristeligt Dagblad

Agronomer fra Danmark
Professorer fra Københavns Universitet
Professorer fra Den Kongelige Veterinær- og Landbohøjskole
Personer fra Aalborg Kommune
Faglitterære forfattere fra Danmark
Mozarts Plads Station

Mozarts Plads Station er en kommende metrostation på Sydhavnslinjen, beliggende på Mozarts Plads i Københavns Sydhavn. Nabostationer bliver Sluseholmen og Ny Ellebjerg. Stationen ventes åbnet i 2024. Stationen bliver udsmykket med et billedkunstværk på væggene, skabt af den danske kunstner Christian Schmidt-Rasmussen.

Noter 

Efter Sydhavnsmetroen åbner

Kommende metrostationer i København
Stationer på Københavns Metro Linje M4
Kongens Enghave
Sluseholmen Station

Sluseholmen Station er en kommende metrostation på Sydhavnslinjen, beliggende i Fordgraven, tæt på Sluseholmen i Københavns Sydhavn. Nabostationer bliver Enghave Brygge og Mozarts Plads. Stationen ventes åbnet i 2024. Stationen bliver udsmykket med en skulptur i rustfrit stål, der hænger ned fra loftet henover rulletrapperne, samt af et betonrelief indstøbt i perronens store fritliggende betondrager. Begge kunstinstallationer er skabt af den danske kunstner René Schmidt.

Noter 

Efter Sydhavnsmetroen åbner

Kommende metrostationer i København
Stationer på Københavns Metro Linje M4
Kongens Enghave
Enghave Brygge Station

Enghave Brygge Station er en kommende metrostation på Sydhavnslinjen, beliggende ved Frederiksholmløbet på Enghave Brygge i Københavns Sydhavn. Nabostationer bliver Havneholmen og Sluseholmen. Stationen ventes åbnet i 2024. Stationen bliver udsmykket med betonudsmykninger og lyslederkabler skabt af den danske kunstner Pernille With Madsen.

Noter 

Efter Sydhavnsmetroen åbner

Kommende metrostationer i København
Stationer på Københavns Metro Linje M4
Kongens Enghave
Havneholmen Station

Havneholmen Station er en kommende metrostation på Sydhavnslinjen, beliggende ved Fisketorvet i Københavns Sydhavn. Nabostationer bliver Københavns Hovedbanegård og Enghave Brygge. Stationen ventes åbnet i 2024. Stationen bliver udsmykket med almindelig stationsaptering (f.eks. ure, skilte og rejsekortstandere), placeret på væggene og i loftet. Kunstinstallationen er foretaget af den danske kunstnergruppe Superflex.

Noter 

Efter Sydhavnsmetroen åbner

Stationer på Københavns Metro Linje M4
Kommende metrostationer i København
Vesterbro
Jens Madsen Hajslund

Jens Madsen Hajslund (født 29. maj 1877 i Hjerm, død 28. august 1964 i Struer) var en dansk konkurrenceskytte og OL-deltager ved legene i 1912.

Ved legene i Stockholm i 1912 deltog han i tre discipliner. Han opnåede ingen placering i riffelskydning, tre positioner, 300 meter, hvor ikke fuldførte konkurrencen, mens han var del af det danske hold, der vandt bronze i holdudgaven af samme disciplin. Han var også på holdet i militærriffel på fire distancer. Det danske hold blev her nummer otte.

Referencer 

Skytter fra Danmark
Deltagere for Danmark ved sommer-OL 1912
Olympiske bronzemedaljevindere fra Danmark
Laertes (Hamlet)

Laertes er en figur fra William Shakespeares tragedie Hamlet. Han er søn til Polonius og broderen til Ofelia. I slutscenen dræber han Hamlet med et giftig sværd, dette for at hævne sig på den han tror dræbte hans far og søster. Man kan med ganske stor sikkerhed slå fast at figuren Laertes blev skabt af Shakespeare, siden det ikke findes nogle tilsvarende personer i tidligere skuespil.

Navnet er antagelig taget fra Laertes, Odysseus' far i  i Homers digt Odysseen.

Hamlet
Fiktive personer
Erik Sætter-Lassen

Erik Sætter-Lassen (født 15. juli 1892 i Gilleleje, død 24. december 1966 i Helleruplund) var en dansk konkurrenceskytte og OL-medaljetager. Han deltog ved ved fire olympiske lege: 1920, 1924, 1936 og 1948. Han stillede op for skytteforeningen Heimdal i København.

Erik Sætter-Lassens OL-debut i Antwerpen indbragte ham blandt andet en guldmedalje, som han opnåede som del af holdet i militærriffel, stående på 300 m. Derudover blev han nummer fire i den individuelle udgave af samme disciplin med 54 point. Han var sammen med tre andre i omskydning om bronzemedaljen, men sluttede her næstbedst med 51 point. Holdkammeraten Lars Jørgen Madsen vandt i øvrigt sølvmedalje i denne disciplin. Sætter-Lassen var desuden tilmeldt i militærriffel, liggende på 300 m, men her stillede han, i lighed med flere andre danskere, ikke op. I 50 m riffel, stående, opnåede han 378 point, samme score som Lars Jørgen Madsen, men scorerne er ikke kendt for alle ud over de tre medaljevindere, så derfor kendes den præcise placering ikke. Endelig stillede han op i holdudgaven af samme disciplin, hvor danskerne blev nummer fire, blot fire point efter nordmændene på tredjepladsen.

Ved legene i Paris fire år senere deltog Sætter-Lassen igen i 50 m riffel, denne gang liggende, og her blev han med 393 point delt nummer fire. I riffel, 600 m, liggende, scorede han 75 point og blev delt nummer 46, og i riffelholdkampen på tre distancer var han en del af det danske hold, der blev nummer seks.

Næste gang, han deltog i OL, var i 1936 i Berlin, hvor han stillede op i 25 m silhuetpistol. Konkurrencen foregik på den måde, at man i første serie fik otte sekunder til affyring af hver af tre runder à seks skud. Alle, der ramte plet på alle 18 skud, gik videre til en ny runde à seks skud, hvor der nu var 6 sekunder, dernæst 4, 3 og 2 sekunder. Sætter-Lassen ramte alle 18 i første runde, men havde en forbier i anden, og var dermed ude og sluttede som nummer 22 blandt 53 deltagere. Desuden deltog han i 50 m riffel, liggende, hvor han med 293 point endte på en delt 15. plads.

Efter anden verdenskrig deltog Sætter-Lassen som 56-årig en sidste gang ved OL, og her stillede han kun op i én disciplin, 50 m riffel, liggende, hvor han med 588 point blev nummer 32.

Organisatorisk var Erik Sætter-Lassen en markant person i dansk skydesport, idet han var formand for Dansk Skytte Union (DSU) i 22 år. Kort inden hans død blev der oprettet en hæderspris i Sætter-Lassens navn: Erik Sætter-Lassens Vandrekæde, der af DSU gives til en markant skytte, og efter hans død gav hans enke en pokal, der fik navnet Erik Sætter-Lassens Lederpokal, der uddeles til en leder, der har gjort en stor indsats inden for skydesporten.

Referencer 

Skytter fra Danmark
Olympiske mestre fra Danmark
Deltagere for Danmark ved sommer-OL 1920
Deltagere for Danmark ved sommer-OL 1924
Deltagere for Danmark ved sommer-OL 1936
Deltagere for Danmark ved sommer-OL 1948
Rupert Brooke

Rupert Brooke (født 3. august 1887, død 23. april 1915) var en engelsk digter, som er kendt for sine digte under 1. verdenskrig. Han meldte sig som frivillig i det britiske militær i august 1914. Mens han var i militæret, fik han udgivet sine digte om sit krigsengagement. Brooke døde dog allerede af en blodforgiftning i april 1915, kort efter at hans digte var begyndt at blive populære. Brooke blev et nationalt symbol og fik efter sin død omtale af blandt andre Winston Churchill, som roste ham for hans frygtløshed, ungdom og villighed til at risikere sit liv for sit land.

Referencer 

Digtere fra England
Briter i 1800-tallet
Briter i 1900-tallet
Kjeld Rasmussen (flertydig)

Kjeld Rasmussen er navnet på flere personer:

 Kjeld Rasmussen - dansk borgmester i Brøndby Kommune.
 Kjeld Rasmussen (skytte) - dansk sportsskytte og OL-guldvinder.
Kjeld Rasmussen (skytte)

Hans Kjeld Rasmussen (født 10. november 1954 i Glostrup) er en dansk tidligere konkurrenceskytte og OL-deltager ved legene i 1976 og 1980. Han stillede op for Københavns Flugtskytte Klub.

Rasmussen har konkurreret på topplan i skeetskydning, og det var denne disciplin, han deltog i, da han var med til sine to olympiske lege. Ved legene i Montreal i 1976 opnåede han en delt 14. plads med 192 point, mens han fire år senere kom helt til tops og vandt guld. Efter den indledende runde havde fem skytter skudt det højeste pointtal, 196, og de måtte ud i en omskydning. Her fik tre af dem 25 point, og medaljerne skulle derpå fordeles mellem Rasmussen, svenskeren Lars-Göran Carlsson og cubaneren Roberto Castrillo. Kjeld Rasmussen skød igen alle 25 lerduer, mens Carlsson ramte 24 og Castillo 23. Dermed blev medaljerne fordelt på den måde.

Udover OL-deltagelsen havde Rasmussen også gjort sig bemærket i 1975 ved at vinde EM-guld med det maksimale pointtal 225. Han indstillede sin elitekarriere i 1987.

Kjeld Rasmussen var, da han vandt sin OL-guldmedalje, maskinarbejder ved B&W, og han blev kendt for sin afslappede stil under OL-konkurrencen, hvor han stillede op i forvaskede cowboybukser og en ternet bøllehat.

Referencer 

Skytter fra Danmark
Deltagere for Danmark ved sommer-OL 1976
Deltagere for Danmark ved sommer-OL 1980
Olympiske mestre fra Danmark
Reception

Reception har flere betydninger:

 Reception (film fra 2013) - En dansk kortfilm fra 2013.
 Reception (arrangement) - Et kortvarigt arrangement, i anledning af eksempelvis et jubilæum, med f.eks. taler og småretter der indtages stående.
 Reception (kontor) - En  kontorplads eller et område, f.eks. på et hotel eller i en virksomhed, specialiseret i at modtage besøgende.
 Receptionsteori - En variant af litteraturanalysen, med vægt på læserens opfattelse af et litterært værk.

Se også 
 Receptor - Et biokemisk molekyle.
 Recept - En ordination om udlevering af lægemidler.
 Receptur - Det sted i et apotek, hvor lægemidler fremstilles.
 Receptar - En farmaceut der fremstiller lægemidler efter recept.
G. Julius Christiansen Sr.

Gregers Julius Christiansen, Sr. (født 12. august 1878 i Godthåb (Svenstrup), Øster Hornum og død 1. april 1965 i Kærby, Aalborg) var Danmarks første brøndborer. 

Han var søn Jens Christian Kristiansen, der var drejer på Zincks fabrikker i Godthåb (Svenstrup). Gregers Julius Christiansen, Sr var selv uddannet jerndrejer. 

Han var en fremsynet og driftig mand. Han fik fra sin bror Jens Peder Kristiansen, der emigrerede til USA i 1902 inspiration til at importere et brøndborerboreværk. Det var også fra broderen han fik inspiration til at ændre sit efternavn til det mere internationale Christiansen med C. 

Gregers Julius Christiansen Sr. stiftede virksomsomheden G. Julius Christiansen i Skalborg i 1913. Virksomheden blev hurtigt udvidet, og der blev foretaget brøndboringer og etableret vandværker over hele Danmark. Han fik 10 børn og næsten alle sønner og svigersønner enten startede deres egen brøndborervirksomhed eller arbejdede på et tidspunkt i virksomheden. 

Hans vandværkers kendetegn, der stadig ses over hele Danmark, var røde mursten med en gul kant foroven.

Brøndborervirksomheden var ligesom Gøl Pølser og Thomsens Planteskole nogle af de første virksomheder, der blev etableret i Skalborg.

Notes 

Lokalhistorie
Iværksættere fra Danmark
Travelmarket

Travelmarket er en prisportal, der sammenligner priser på charterrejser og flybilletter. Som prisportal sælger Travelmarket ikke selv rejser, men sammenligner priser fra forskellige rejseselskaber. Brugere klikker sig videre til rejseselskabernes websider, hvor selve bookingen og betalingen gennemføres. Travelmarket driver endvidere en rejseblog med rejsetips og rejseinspiration .

Dansk Flyprisindex 
Travelmarket driver endvidere Dansk Flyprisindex, der er et prisindeks, der siden 2009 har fulgt flypriser til 10 europæiske og oversøiske rejsemål. I indekset kan man finde priser på flybilletter til 20 forskellige destinationer med afrejse fra de største danske lufthavne og fra Hamborg.

Flyprisindekset udkommer månedligt, og afspejler udviklingen i billetpriserne. Udviklingen i flypriserne opgøres i index-tal, som viser op-eller nedadgående tendenser.

Nøglepersoner i Travelmarket 

 Chief Executive Officer: Ole Stouby

 Chief Marketing Officer: Kasper Engelheim Hove

Head of Development: Thomas Brixen

 Search & Content Strategist: Kenneth Karl Nielsen

Historie 
Travelmarket.dk blev grundlagt af Ole Stouby i 1996.

Travelmarket blev noteret på Nasdaq First North den 13. december 2007 , og blev afnoteret igen den 3. juli 2015 .

I oktober 2018 blev Travelmarkets flysøgemaskine anbefalet af Forbrugerrådet Tænk, og flysøgemaskinen kåret som den næstbedste i Danmark .

Referencer

Eksterne henvisninger 
Travelmarket.dk Travelmarket.com

Søgemaskiner
Rejser
Flybilletter
Dynamisk programmering

Dynamisk programmering er en generel metode til at løse optimeringsproblemer. Metoden blev først beskrevet af Richard Bellman i 1950'erne og består i at opdele problemet i en række delproblemer som kan løses rekursivt. Der hvor dynamisk programmering adskiller sig fra andre rekursive algoritmer, er at metoden oftest starter med at løse de simpleste problemer først, og så bruger løsningen til de løste mindre problemer til at løse større problemer indtil algoritmen når løsningen på det søgte problem.

Se også 
 Datalogi
 Optimering (matematik)

Programmering
Optimeringsalgoritmer og metoder
Mikel Ruffinelli

Mikel Ruffinelli (født 1972 i Los Angeles) er en amerikansk kvinde, der pr. 2018 holder Guinness' verdensrekord for bredeste hofter i verden.

Personer fra USA
Verdensrekordindehavere
Tokyo Metro

Tokyo Metro ( Japansk: 東京メトロ Tōkyō Metoro), er en undergrundsbane i Tokyo, Japan. Den har 9 linjer, 179 stationer og er 195,1 km lang.

Metrosystemer
Metro
Transport i Japan